b'\n_START_ARTICLE_\nPostila slovenska\n_START_PARAGRAPH_\nPostila slovenska, to je, kr\xc5\xa1anske evangelske predige, verhu vsaki Nedelski Evangelion, skuzi letu je knjiga pridig oz. postil za nedelje in nekatere praznike od prve adventne nedelje do velikega petka. Gre za prvi del Postil Joannesa Spangenberga. Prevedel jih je Sebastijan Krelj, prevod je iz\xc5\xa1el leta 1567. Pridige so interpretacije odlomkov iz Svetega pisma Nove zaveze. Sestavljene so po principu vpra\xc5\xa1anj in odgovorov. Vsaka pridiga se zaklju\xc4\x8di s kratkim povzetkom bistvenega ter besedico amen, ki pomeni "tako bodi".\n_START_SECTION_\nVsebina\n_START_PARAGRAPH_\nPredgovor Martina Luthra_NEWLINE_Predgovor Sebastijana Krelja_NEWLINE_Ad pium lectorem_NEWLINE__NEWLINE_Prva adventna nedelja_NEWLINE_Druga adventna nedelja_NEWLINE_Tretja adventna nedelja_NEWLINE_\xc4\x8cetrta adventna nedelja_NEWLINE_Na dan rojstva Gospoda na\xc5\xa1ega Jezusa Kristusa_NEWLINE_Nedelja po bo\xc5\xbei\xc4\x8dnem dnevu_NEWLINE_Na dan treh kraljev_NEWLINE_Prva nedelja po treh kraljih_NEWLINE_Druga nedelja po treh kraljih_NEWLINE_Tretja nedelja po treh kraljih_NEWLINE_\xc4\x8cetrta nedelja po treh kraljih_NEWLINE_Peta nedelja po treh kraljih_NEWLINE_Nedelja septuagesima_NEWLINE_Nedelja sexagesima_NEWLINE_Nedelja quinquagesima_NEWLINE_Prva nedelja v postu_NEWLINE_Druga nedelja v postu_NEWLINE_Tretja nedelja v postu_NEWLINE_\xc4\x8cetrta nedelja v postu_NEWLINE_Peta nedelja v postu_NEWLINE_Na cvetnico_NEWLINE_Na veliki \xc4\x8detrtek_NEWLINE_Pasijon Kristusovega trpljenja na veliki petek_NEWLINE_beseda avtorja_NEWLINE_Register\n_START_SECTION_\nPredgovor Martina Luthra\n_START_PARAGRAPH_\nMartin Luther \xc5\xbeeli, da bi postila pri\xc5\xa1la v roke pravim "kr\xc5\xa1\xc4\x8denikom", kristjanom, da bi jim bila prijetna ter da bi se po njej razodela in razumela Bo\xc5\xbeja skrivnost. In \xc5\xa1e, da bi se s tem nehalo pisati druge knjige, ki so polne "antikristusovega" strupa. Nekateri \xc5\xbeupniki in pridigarji menijo, da jim ni potrebno moliti, \xc5\xa1tudirati in premi\xc5\xa1ljevati Bo\xc5\xbeje besede. Postile uporabljajo kot nekak\xc5\xa1ne formularje in pridigajo le za pla\xc4\x8dilo. Luthrova \xc5\xbeelja pa je, vse ljudi vpeljati v Biblijo, da bi bila vsem razumljiva, da bi spoznali pravega Boga in bi si le tako zagotovili ve\xc4\x8dno \xc5\xbeivljenje._NEWLINE_Pravi, da Biblije ne more\xc5\xa1 nikoli preve\xc4\x8d brati, dovolj dobro razumeti in jo u\xc4\x8diti ter konec koncev tudi dovolj dobro \xc5\xbeiveti po njej. Kajti Hudi duh nikoli ne po\xc4\x8diva. Zato je potrebno moliti in brati Sveto pismo, saj le \xc4\x8de je delo dobro opravljeno, se poka\xc5\xbee tudi sad._NEWLINE_Svojo misel zaklju\xc4\x8di z molitvijo in pro\xc5\xa1njo Jezusu Kristusu, naj po\xc5\xa1lje Svetega Duha, da nas re\xc5\xa1i "antikristusove" zmote in ohrani v edinosti vere in ljubezni.\n_START_SECTION_\nPredgovor Sebastijana Krelja\n_START_PARAGRAPH_\nPredgovor za\xc4\x8dne z nagovorom bralca, kateremu je tudi namenjena ta Postila. Zagotovo se bo na\xc5\xa1el kdo, pravi, ki bo to delo kritiziral. Kajti v naravi Hudi\xc4\x8da je, da ne prenese nobenega Bo\xc5\xbejega ali Kr\xc5\xa1\xc4\x8danskega dela. Spomni se tudi Dolenjcev, Istranov, Vipavcev in drugih, ki skoraj povsod govorijo lep\xc5\xa1e slovensko kot na Kranjskem in Koro\xc5\xa1kem, kjer je uporabljajo preve\xc4\x8d nem\xc5\xa1kih besed. Zagovarja svojo pravopisno reformo, s katero jo v pravopisnem in jezikovnem pogledu postavi v opozicijo Trubarjevemu pisanju. Spremembe so: ch pi\xc5\xa1e namesto zh, c uporablja za c in ne za k ter \xe1\xba\x9b namesto \xe1\xba\x9b\xe1\xba\x9b._NEWLINE_In tisti, ki so se navadili na Trubarjevo kranj\xc5\xa1\xc4\x8dino, naj berejo to delo kot vse ostale. Spremembe \xc4\x8drk bodo opazili, vendar naj jih to ne vznemirja._NEWLINE_Prosi vsakega dobrega kristjana, da bi mu bila Postila vsaj malo v\xc5\xa1e\xc4\x8d. Bog ve, da nimajo avtorji nobenega prida, vse je le v bo\xc5\xbejo \xc4\x8dast in slavo. \xc4\x8ce pa je pri svojem delu kaj spregledal, naj dobri ljudje to popravijo. Njim se iskreno in z ljubeznijo zahvali.\n_START_SECTION_\nStruktura pridige\n_START_PARAGRAPH_\nVsako pridigo krasi velik naslov nedelje oziroma praznika, ki ga obravnava. Nato napove odlomek iz Svetega pisma, natan\xc4\x8dneje Evangelija in ga tudi citira. Sledi obravnava odlomka skozi vpra\xc5\xa1anja in odgovore. Z njimi razlaga moralni nauk, teolo\xc5\xa1ka vpra\xc5\xa1anja, spodbuja bralca k dobremu in pravi\xc4\x8dnemu \xc5\xbeivljenju ter potrebne stvari za ve\xc4\x8dno \xc5\xbeivljenje v nebesih. Pridigo zaklju\xc4\x8di s kratkim povzetkom, pro\xc5\xa1njo Bogu ali kratko molitvijo. Zaklju\xc4\x8dku sledi amen.\n_START_SECTION_\nPridiga na veliki \xc4\x8detrtek - povzetek\n_START_PARAGRAPH_\nPridiga se za\xc4\x8dne z odlomkom iz prvega Pisma Korin\xc4\x8danom, enajsto poglavje, od 23. do 32. vrstice._NEWLINE_Za za\xc4\x8detek avtor predpostavi tri najpomembnej\xc5\xa1e odlomke; to so, kdo je postavil zakrament zadnje ve\xc4\x8derje, kaj to je in kako ga \xc4\x8dlovek pravilno praznuje, obhaja. Zakrament je postavil sam Bo\xc5\xbeji sin, Jezus Kristus. To je zaveza, ki jo je sklenil z apostoli ve\xc4\x8der pred svojo smrtjo. Razlo\xc5\xbei tudi, zakaj ni dovolj prejeti le Kristusovega telesa, kot to u\xc4\x8dijo papisti. Saj nobeno \xc5\xbeivo telo ni brez krvi. Zato se zakramentov ne sme spreminjati, vendar se jih mora obhajati, kot so to po\xc4\x8deli apostoli in Jezus Kristus. Pravilno se obhaja tako, da mora vsak v srcu misliti na milost in ljubezen Boga, ki je poslal svojega sina za odre\xc5\xa1enje \xc4\x8dlove\xc5\xa1tva. Ob tem pa mora verovati, da bo dele\xc5\xbeen Kristusa in po njem odpu\xc5\xa1\xc4\x8danje ter ve\xc4\x8dne dobrote. Torej, kdor pokoren in z vero pristopi h Kristusovi ve\xc4\x8derji in vredno prejme Kristusovo telo in kri, temu on sam podeli vso svojo dobroto in milost, odpu\xc5\xa1\xc4\x8danje grehov in ve\xc4\x8dno \xc5\xbeivljenje. Vredno ga prejme tisti, ki ima pravo vero v srcu in spozna, da je Kristus pla\xc4\x8dal za njegove grehe in ga zopet spravil z Bogom. Ne zaradi njegovega zaslu\xc5\xbeenja, temve\xc4\x8d zaradi globoke bo\xc5\xbeje ljubezni in milosti in zaradi Jezusa Kristusa, ki je dal svoje telo v smrt za nas. In je svojo kri prelil za voljo na\xc5\xa1ih grehov, da bi verniki dobili odpu\xc5\xa1\xc4\x8danje grehov, Svetega Duha in ve\xc4\x8dno \xc5\xbeivljenje. Amen.\n_START_SECTION_\nZaklju\xc4\x8dna beseda avtorja\n_START_PARAGRAPH_\nSebastijan Krelj zaklju\xc4\x8di Postila z dejstvom, da je to le prvi del, ker za nadaljevanje niso zbrali dovolj sredstev, da bi lahko izdali cela. \xc4\x8ce bi \xc5\xbeeleli imeti \xc5\xa1e druga dva dela, naj bralci prosimo Boga ter pomagamo po svojih mo\xc4\x8deh. Do tedaj pa s pomo\xc4\x8djo tega dela dajajmo hvalo Bogu.'